text: PostNord vil fyre 4000 medarbejdere og uddele breve én gang om ugen
  08 marts 2017 kl. 15.28
  Redningsplan hos PostNord lægger op til postomdeling kun én gang om ugen - medmindre man betaler for ekstra omdeling.
  Krisen kradser så meget hos PostNord, at der ud over en kapitalindsprøjtning og en fyringsrunde skal lægges postruter om.
  Som en del af en redningsplan lægger PostNord op til, at danskere kun vil modtage almindelig post én gang om ugen.
  Det oplyser PostNord.
  Den form for postuddeling går også under navnet "blomstermodellen".
  Det betyder, at postdistrikter inddeles i områder, der hver får én fast ugedag, hvor de modtager almindelig post.
  Kun hvis man betaler for et såkaldt quickbrev eller A-brev, vil man kunne sikre, at posten når før frem.
  Uddelingen af post vil på den måde blive inddelt i en basisuddeling, der ligger på en fast ugedag og en hurtig uddeling fra dag til dag, hvor pakker og dagblade også hører under.
  - Modellen indebærer langt færre daglige omdelingsruter, som fordeles fra mandag til fredag, så det udjævnes, skriver PostNord.
  Den nye model betyder samtidig et farvel til omdeling af ugeaviser fra 2018.
  Også tilbuddet om uddeling af adresseløse reklamer bliver ændret.
  PostNord er i vanskeligheder, efter at koncernen kom med et driftsunderskud på lige over en milliard svenske kroner i 2016.
  Det er især den danske del af forretningen, der trækker ned, og derfor er det også på det danske marked, at en redningsplan sættes ind.
  Ud over en omlægning af postomdelingen beder selskabet dets ejere - den danske og svenske stat - om 2,3 milliarder kroner.
  Pengene skal blandt andet bruges til at afskedige op mod 4000 ansatte - heraf en del der er ansatte som tjenestemænd, og dermed har krav på tre års løn ved afskedigelse.
  PostNord har tidligere meldt ud, at den nødvendige omstilling af selskabet vil betyde farvel til tusindvis af ansatte. I dag har posten 10.000 ansatte i Danmark.
  